## Pravilnik o izmjenama i dopunama Pravilnika o dozvolama, ovlaštenjima i posebnim ovlastima kontrolora zračnog prometa

### NN 142/2013 (29.11.2013.), Pravilnik o izmjenama i dopunama Pravilnika o dozvolama, ovlaštenjima i posebnim ovlastima kontrolora zračnog prometa

142 29.11.2013 Pravilnik o izmjenama i dopunama Pravilnika o dozvolama, ovlaštenjima i posebnim ovlastima kontrolora zračnog prometa

MINISTARSTVO POMORSTVA, PROMETA I INFRASTRUKTURE

3048

Na temelju članka 142. točka 1. Zakona o zračnom prometu (»Narodne novine«, br. 69/09, 84/11, 54/13 i 127/13), ministar pomorstva, prometa i infrastrukture donosi

PRAVILNIK

O IZMJENAMA I DOPUNAMA PRAVILNIKA O DOZVOLAMA, OVLAŠTENJIMA I POSEBNIM OVLASTIMA KONTROLORA ZRAČNOG PROMETA

Članak 1.

U Pravilniku o dozvolama, ovlaštenjima i posebnim ovlastima kontrolora zračnog prometa (»Narodne novine«, broj 75/13), u članku 2. stavku 2. točka 4. mijenja se i glasi:

»4. ocjenjivanje stručnosti (Competence Assessment): ocjenjivanje znanja, vještina i stava kontrolora zračnog prometa (u daljnjem tekstu: kontrolor) potrebnih za obavljanje poslova kontrolora ili ocjenjivanje znanja, vještina i stava kontrolora zračnog prometa-studenata (u daljnjem tekstu: student – kontrolor) tijekom osposobljavanja za lokaciju;«

Članak 2.

Naslov iznad članka 17. i članak 17. mijenjaju se i glase:

»Priznavanje inozemnih dozvola i osposobljavanja

Članak 17.

(1) Agencija će priznati dozvole kontrolora i dozvole studenata –
kontrolora, pripadajuća ovlaštenja i/ili posebne ovlasti ovlaštenja i jezične ovlasti, izdane od države članice EU, u skladu s člankom 29. Uredbe (EU) 805/2011.

(2) Agencija će priznati osposobljavanja, dozvole kontrolora i dozvole studenata – kontrolora te pripadajuća ovlaštenja i/ili posebne ovlasti ovlaštenja i jezične ovlasti izdane od države koja nije članica EU, u svrhu stjecanja hrvatske dozvole studenta – kontrolora, ukoliko:

a) su ta osposobljavanja ili dozvole usklađene s zahtjevima propisanima Uredbom (EU) 805/2011;

b) imenovani pružatelj usluga za pružanje usluga u Republici Hrvatskoj potvrdi namjeru osposobljavanja za lokaciju tog kandidata.

(3) Za priznavanje osposobljavanja, dozvola te pripadajućih ovlaštenja i/ili posebnih ovlasti ovlaštenja i jezičnih ovlasti iz stavka 2. ovog članka kandidat mora posjedovati valjani certifikat o zdravstvenoj sposobnosti izdan od države članice EU i mora udovoljavati ostalim uvjetima propisanima ovim Pravilnikom i propisom kojim se propisuje stjecanje privilegije za obavljanje radiotelefonske komunikacije.

(4) Ukoliko kandidat udovolji uvjetima propisanima u stavcima 2. i 3. ovog članka Agencija će mu izdati dozvolu studenta – kontrolora.

(5) U svrhu stjecanja dozvole kontrolora imatelj dozvole studenta – kontrolora iz stavka 4. ovoga članka mora obaviti osposobljavanje za lokaciju nakon što odobrena organizacija za osposobljavanje za lokaciju provede odgovarajuću ocjenu stručnosti tog kandidata, izradi plan osposobljavanja za lokaciju vodeći računa o rezultatima ocjene stručnosti i ishodi odobrenje plana osposobljavanja za lokaciju od Agencije.

(6) Neće se priznavati dozvole kontrolora osobama mlađim od 21 godine starosti.«

Članak 3.

U članku 20. stavak 3. briše se.

Dosadašnji stavci 4. i 5. postaju stavci 3. i 4.

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/13-01/119

Urbroj: 530-06-1-1-13-7

Zagreb, 22. studenoga 2013.

Ministar
pomorstva, prometa i infrastrukture
dr. sc. Siniša Hajdaš Dončić, v. r.

Pravilnik, NN 142/2013-3048